Si Funi a-t-a-n dinna deg tḥanut. Yesmeckukul akk dinna ipi yesdemdum Ihedder weḥd-s weḥd-s. Yeqqar-as : « Acu-t ugejdur-agi tura !... Acu-t ugejdur-agi !... Tura win tufiḍ, ad ikellex fell-i, ……………….a ya Rebbi ! ...Yenna-as : « Wi yebɣan iwezzan, yečča-ten; wi yebɣan ifeggagen, yewwi-ten. Aawwah, lumeɛna dɣa !... Negra-d deg yiwen n lweqt... Negrad deg yiwen n lweqt... Nekkni s yikumiṛsiyen-agi dɣa ... Amcum a wer s-yegg Rebbi am nekkni. Ḥesben-iyi medden am tnuqlet n ubrid; win d-iɛeddan ad ixerref. Ula d imeksawen, ih, ih... Ula d imeksawen tura, ttxelliṣṣen-iyi. Iiih, ih... Ṭṭfeɣ-d yiwen umeksa akkenni... Fkiɣ-as tagrurt n wulli bac akken zaɛmmatik ad iyi-tent-ikess... Xedmeɣ-as lxir... Kullec... Netta ziɣemmana, times-is s ddaw walim, Aawwah, yefka-yi badar !... Meɛna anef-as kan i winna tura imi s-faqeɣ ! Anef-as kan. Bla ddin ɛemmar-is ara d-ixelleṣ ayen ur yečči ! Tura nekkini dipuziɣ fell-as laplant ... Mi t-ssawḍeɣ ɣer lakkur d siti d liṭa ... Ad iwali umbeɛd imir-nni amek i ttkellixen medden fell-i nekkini !...